Pierre Lauffer

**Pierre Antoine Lauffer** (☆ 22 di ougùstùs 1920 na Kòrsou - † 14 di yüni 1981 na Kòrsou) tabata eskritor, poeta, papiamentista i aktivista kultural di Kòrsou. E ta un pionero di literatura kurasoleño i ta wòrdu konsiderá komo poeta nashonal di Kòrsou.

## Biografia
Lauffer a nasé dia 22 di ougùstùs 1920 komo yu di Antoine Lauffer. El a gradua di MULO na 1936, i a kuminsá vários trabou komo funshonario públiko, polis militar i na servisio di entiero. Durante e tempu aki, e tabata skirbi kuenta i poesia komo un hòbi. Su promé publikashon tabata un relato na hulandes pa e revista *De Stoep*.

El a skirbi bou di e diferente pseudónimo: José Antonio Martis, Carlos M. Fernandes, Sangura, Ben Balente, Anchi Martili i huntu ku su amigunan Jules de Palm i René de Rooy el a usa Julio Perrenal. Su obranan na hulandes e tabata firma ku su propio nòmber.

Konstantemente Lauffer a insistí ku papiamentu ta un idioma di balor grandi. Promé buki di poesia original na papiamentu tabata su *Patria* (1944). El a redaktá e buki importante, *Di nos: antologia di nos literatura* (1971). Un di su kuentanan kòrtiku hopi bon ta "Yu pretu"

## Poeta nashonal
Lauffer ta wordu karakterisá komo e poeta nashonal di Kòrsou, pasobra el a defende preservacion di folklore i historia di su isla. P’esei el a enfoká den su obranan riba deskribí i analisá loke ta tipiko den su lenga materno, papiamentu. Temanan hopi rekurente den su obranan ta su amor pa Kòrsou i naturalesa; deskripshonnan di e kunuku, bida diario i e hendenan di Kòrsou; i e historia (di sklabitut) di Kòrsou i su konsekuensianan pa e yu'i Kòrsou. Otro tópikonan ku Lauffer a trata tabata: su propio estado emoshonal i sirkunstansianan personal, manera morto, enbehesimentu, melankolia, humor, pero tambe atenshon erótiko pa hende muhé.

## Honor
Na 1969 Lauffer a risibí e premio Colá Debrot pa su méritonan literario. Despues di su fayesementu na 1981 a lanta Fundashon Pierre Lauffer. Su meta ta pa inventarisá i publiká e obranan di Lauffer i pa laga skirbi un biografia di Lauffer pa asina tene su obranan na bida. E fundashon a introdusi tambe e premio literario ''Chapi di Plata''. Na 1982 a disidí di kambia Mgr. Zwijssen College ETAO den Pierre Lauffer College, ku awendia ta yama Kolegio Pierre Lauffer i ta situá na Djónoramarthaweg. 

Amsterdam a disidí di duna 27 kaya den un bario nobo (wijk Centrumeiland) nòmber di hendenan prosedente di Kòrsou, Antia, Sürnam i Indonesia. Entre e nòmbernan tin esun di Pierre Lauffer. E bario lo ta kla na 2026.

## Obra
* *Carmen Molina* (1942, prosa bao pseudónimo José Antonio Martis)
* *Cancionero Papiamento: melodia i palabra pa Julio Perrenal* (1943, kolekshon di kantika, Julio Perrenal ta pseudónimo di Jules de Palm, Pierre Lauffer i René de Rooy)
* *Martirio di Amor* (1943, novela kòrtiko bao pseudónimo Carlos M. Fernandes)
* *Philomena* (1952, novela kòrtiko)
* *Kumbu* (1955, 1996, poesia
* *Njapa* (1961, 2006, prosa i poesia)
* *Raspá* (1962, 2006, prosa i poesia)
* *Kantika pa bjentu* (1964, poesia)
* *Ora solo baha* (1968, kuenta di mucha)
* *Seis anja kaska berde* (1968, kuentanan)
* *Kuenta pa kaminda* (1969, kolekshon di kuenta)
* *Wir-iwiri* (1969, 2006, prosa i poesia)
* *Un pulchi pa dia* (1970, 2006, kolekshon di kuenta)
* *Di nos: antologia di nos literatura* (1971, historia di literatura)
* *Djogodó, kwenta pa konta mucha* (1972, kuenta di mucha)
* *Arte di Palabra* (1973, kolekshon di kuenta)
* *Mangasina* (1974, kuenta di mucha)
* *Sukuchi* (1974, kuentanan di mucha)
* *Un dia tabatin* (1975 i 2006, buki di mucha)
* *Zumbi Spiritu i Almasola* (1975, kuenta di mucha)
* *Mi buki di bestia* (1981, buki di mucha)
* *Un skèr ta bai keiru* (1983, buki di mucha)
* *Un wea chiki* (1984, buki di mucha)
* *Toni su trein* (1989, buki di mucha)
* *Awe ta sopi* (1989, buki di mucha)
* *Na final di kaminda: último ocho poema di Pierre Lauffer* (2011, poesia)

## Link eksterno
* Korsou (poema)
* Balada di buchi Fil (poema)
*  Wepsite ofisial Fundashon Pierre Lauffer